Verdagtes in polisiemoord was voortvlugtigesDie polisie het op verskeie onwettige wapens en ammunisie beslaggelê. (Foto: Verskaf) Twee van die vier verdagtes wat met die moord op ’n waarnemende stasiebevelvoerder van die polisie verbind word, was voortvlugtiges wat op 26 Maart uit die aanhoudingselle van die Durbanse hooggeregshof in KwaZulu-Natal ontsnap het. Volgens kol. Katlego Mogale, polisiewoordvoerder, is die verdagtes kort voor hulle ontsnapping aan vyf moorde en poging tot moord in Mariannhill skuldig bevind. “Die hof het verdaag, waartydens die verdagtes ontsnap het. Hulle sou ná die verdaging gevonnis word.” Maroela Media het vroeër berig dat drie van vier verdagtes wat met verlede maand se moord op kol. Jabulani Ndawonde verbind word, Maandag in Pietermaritzburg doodgeskiet is nadat die polisie inligting oor die saak opgevolg het. Die verdagtes is in ’n gesteelde voertuig aangekeer waarna hulle te voet probeer vlug het en deur die polisie agternagesit is. ’n Skietery het uitgebreek en drie verdagtes is doodgeskiet. Die verdagtes is in ’n gesteelde voertuig aangekeer waarna hulle te voet probeer vlug het. (Foto: Verskaf) Twee polisiehonde, Shaka en Simba, is ook tydens die voorval doodgeskiet. Nog ’n polisiehond, Duke, is gewond terwyl hy die verdagtes agternagesit het. Hy is met ’n helikopter vir mediese behandeling geneem. Volgens Mogale herstel Duke tans. Die vierde verdagte het ontsnap en is steeds soek. Die polisie het op verskeie onwettige vuurwapens in die verdagtes se besit beslag gelê. Ndawonde is op 24 Mei in Ndwedwe, noord van Durban, doodgeskiet. Die verdagtes word ook met ander moorde in die omgewing verbind. Die ondersoek duur voort.